Петър Мидилев
Петър Иванов Мидилев е български офицер и политик. Участва в подготовката на Деветнадесетомайския преврат от 1934 година, след който става министър на вътрешните работи в правителството на Кимон Георгиев.

Биография 
Петър Мидилев е роден на 8 ноември (27 октомври) 1875 година в Сливен. Завършва Военното училище в София през 1897 г., а през 1907 г. завършва Генералщабната академия в Санкт Петербург. Служи в 6-и артилерийски полк.

Работи като втори секретар в Българското търговско агентство в Битоля.

По време на Балканската война през 1912 – 1913 г. Мидилев служи в щаба на Трета пехотна дивизия. През Първата световна война (1915 – 1918) г. първоначално е началник-щаб на Втора пехотна дивизия, а през 1917 г. е повишен в полковник, след което командва 58-и пехотен полк и ръководи оперативното отделение в щаба на Първа българска армия. След войните е началник е на Военното училище (29 октомври 1918 г. – 7 ноември 1919 г.), главен интендант на армията (1919 – 1920) и началник-щаб на армията (септември-декември 1920 г.). Мидилев е член на Военния съюз и е уволнен от армията на 3 декември 1920 година при опитите на министър-председателя и военен министър Александър Стамболийски да ликвидира съюза.

Петър Мидилев е активен участник в Съюза на запасните офицери и е негов подпредседател от 1924 г. до 1934 г. Председател е на Масонската ложа.
 През 1930 г. е повишен в генерал-майор от запаса. Участва в подготовката на държавния преврат на 19 май 1934 г. и след успеха му става министър на вътрешните работи и народното здраве (1934 – 1935 г.). Като такъв, Мидилев осъществява идеята на Анастас Иширков за най-масовото селищно преименуване в България. От август до декември 1934 г. с девет негови заповеди са променени имената на 1875 населени места, което възлиза на 32,6 % от всички български селища.

Генерал-майор Петър Мидилев умира на 22 март 1939 г. в София.

Военни звания 
 Подпоручик (1897)
 Поручик (1901)
 Капитан (1904)
 Майор (4 септември 1910)
 Подполковник (15 ноември 1914)
 Полковник (30 май 1917)
 о. з. Генерал-майор (1930)

Награди 
 Орден „За храброст“ IV степен, 1-ви и 2-ри клас
 Орден „Свети Александър“ II степен без мечове, III степен с мечове по средата и V степен с мечове по средата
 Орден „За военна заслуга“ IV степен на военна лента
 Орден „За заслуга" на обикновена лента

Бележки

Източници

Източници 
 
 

Министри на вътрешните работи на България
Български политици (1918 – 1945)
Генерал-майори от Царство България
Български военни дейци от Балканските войни
Български военни дейци от Първата световна война
Звенари
Носители на орден „За храброст“ IV степен
Носители на орден „Свети Александър“
Носители на орден „За военна заслуга“
Носители на орден „За заслуга“
Осемнадесети випуск на Националния военен университет „Васил Левски“
Български офицери от Тракия
Родени в Сливен
Починали в София
Български масони
Министри на правосъдието на България
Началници на отбраната
Български военни разузнавачи